Omstrede pastoor, vrou hoor oor borgtogECG-lede het Maandag oproerig geraak buite die handelsmisdaadhof in Pretoria. (Foto: ANA) Die omstrede pastoor Shepherd Bushiri van die Enlightened Christian Gathering-kerk (ECG) is Woensdagoggend op borgtog van R100 000 vrygelaat. Bushiri en sy vrou, Mary, het Maandag in die handelsmisdaadhof in Pretoria verskyn op aanklagte van bedrog, geldwassery en oortreding van die Wet op die Voorkoming van Georganiseerde Misdaad (POCA). Hulle is sedert Vrydag agter tralies nadat hulle by die Sparkling Waters Hotel naby Rustenburg in Noordwes deur die Valke in hegtenis geneem is. Die borgtogvoorwaardes bepaal dat Bushiri en sy vrou in Gauteng en die Noordwes-provinsie moet bly. Die egpaar moes ook hul paspoorte aan die ondersoekbeampte oorhandig. Emosies het Maandag hoog geloop buite die hof toe lede van die ECG-kerk oproerig geraak het en onder meer ŉ voertuig van die Valke wat naby die hof se ingang geparkeer was, met salwingsolie geteiken het om dit sodoende te “reinig”. Polisiebeamptes moes ingryp om die skare terug te hou en die ingange na die hof te beman.